**Α΄Ε.Λ.Μ.Ε. Θεσσαλονίκης** Θεσσαλονίκη, 22/4/2021

Π. Κορομηλά 51. τκ: 54622

Email: aelmethes@gmail.com

<http://aelmethe.blogspot.com> Προς :

**Σχολεία** **και Συναδέλφους Α΄ΕΛΜΕ**

**Διευθύνσεις Β΄θμιας Εκπαίδευσης Ανατολικής και Δυτικής Θεσσαλονίκης**

**Περιφερειακή Διεύθυνση Εκπαίδευσης Κεντρικής Μακεδονίας**

**ΜΜΕ**

**Λέμε όχι** στην εγκατάσταση **μονάδων καύσης επικίνδυνων υγειονομικών αποβλήτων στην ΒΙΠΕ Σίνδου.**

**Οι σχεδιασμοί για λειτουργία** νέων και ρυπογόνων μονάδων σε μια περιοχή επιβαρυμένη από την ήδη υφιστάμενη βιομηχανική δραστηριότητα και από την αέρια ρύπανση των εγκαταστάσεων των ΕΛΠΕ που ακόμα δεν ολοκλήρωσαν τη λήψη των απαραίτητων μέτρων, θα έχει τραγικές επιπτώσεις στην υγεία του λαού και στο περιβάλλον. Δεν ξεχνάμε επίσης την επιβάρυνση που θα προκληθεί στην ευρύτερη περιοχή από την καύση απορριμματογενών καυσίμων στο εργοστάσιο Ευκαρπίας της ΤΙΤΑΝ ΑΕ. Σε συνδυασμό με την ανεξέλεγκτη επικίνδυνη επιχειρηματική δραστηριότητα άλλων βιομηχανικών εγκαταστάσεων της ΒΙΠΕ θα αυξήσει τον κίνδυνο "βιομηχανικού ατυχήματος" όπως πυρκαγιά, έκρηξη ή διαρροή.

Την ίδια ώρα που **η κυβέρνηση προωθεί με πρωτοφανή αποφασιστικότητα την πολιτική στήριξης** των επιχειρηματικών ομίλων, τζογάρει τις ζωές μας καθημερινά εδώ και ένα χρόνο στα πλαίσια της διαχείρισης της πανδημίας. Το αυστηρό lockdown που επέβαλαν στο λαό ήταν επόμενο να μην έχει αποτέλεσμα αφού δεν πήραν κανένα μέτρο για την ενίσχυση των νοσοκομείων, των κέντρων υγείας, κανένα μέτρο στους χώρους δουλειάς, στα Μέσα Μαζικής Μεταφοράς.

**Τώρα πρέπει να σημάνει συναγερμός σε όλη την περιοχή της Σίνδου και των γύρω περιοχών. Να διώξουμε τον καρκίνο από τις γειτονιές μας και από τους εργασιακούς χώρους.**

Αυτό που έχει ανάγκη ο λαός της περιοχής είναι η **προστασία των εργαζόμενων στους χώρους δουλειάς και η ουσιαστική αναβάθμιση του βιοτικού επιπέδου** με μέτρα ενίσχυσης της προστασία της υγείας του λαού, την αναβάθμιση των δομών Πρωτοβάθμιας Φροντίδας Υγειάς σε Διαβατά και Χαλάστρα, την δημιουργία Κέντρου Υγείας στη Σίνδο.

Η υπόθεση της προστασίας της ζωής και της υγείας των εργαζομένων και του λαού περνά μέσα από τη δική μας πάλη για **να ακυρωθούν στην πράξη τα σχέδια** για την εγκατάσταση των μονάδων καύσης στην περιοχή μας. Με την κοινή πάλη εργαζόμενων και κατοίκων της περιοχής διεκδικώντας διαχείριση απορριμμάτων με κριτήριο τις κοινωνικές ανάγκες, **δημόσια και δωρεάν υγεία** για όλους, **μέτρα για την προστασία της υγείας και της ασφάλειας** στα εργοστάσια.

Διεκδικούμε:

* Να μην αδειοδοτηθεί η λειτουργία των μονάδων επεξεργασίας υγειονομικών αποβλήτων "ΕΡΜΩΝΑΣΣΑ" και "POLYGREEN", που θα επεξεργάζονται τόνους επικίνδυνων υγειονομικών αποβλήτων δίπλα σε κατοικημένες περιοχές.
* Όχι στην  επικαιροποίηση των επιτρεπόμενων χρήσεων από τον φορέα της ΒΙΠΕ που θα επιτρέπουν την εγκατάσταση των 2 εργοστασίων.
* Η χωροθέτηση και η λειτουργία των μονάδων επεξεργασίας υγειονομικών αποβλήτων να λαμβάνει υπόψη την ολοκληρωμένη προστασία της δημόσιας υγείας και του φυσικού περιβάλλοντος σε συνδυασμό με την άμεση εφαρμογή μεθόδων και μέτρων μείωσης της ποσότητας και βλαπτικότητας των απορριμμάτων, με διαλογή στην πηγή, ανακύκλωση και κομποστοποίηση.
* Με ευθύνη του κράτους, να πραγματοποιηθούν ολοκληρωμένες επιδημιολογικές μελέτες με σκοπό την έρευνα της συσσωρευτικής ρύπανσης της περιοχής μας, την πλήρη χαρτογράφηση των επιπρόσθετων πιθανών επιπτώσεων της εν λόγω ιδιωτικής επένδυσης (πχ. περίπτωση βιομηχανικού ατυχήματος, παραγωγή επικίνδυνων συγκεντρώσεων ρύπων κ.ά.)
* Να σταματήσουν οι επιχερηματικοί σχεδιασμοί που οδηγούν στην εμπορευματοποίηση και στην ιδιωτικοποίηση στον τομέα της διαχείρισης των απορριμμάτων.
* Ενίσχυση με προσωπικό των Κέντρων Υγείας για να αναλάβουν τον εμβολιασμό χωρίς καμία περικοπή της λειτουργίας τους. Αξιοποίηση όλων των διαθέσιμων ασφαλών εμβολίων για τον έγκαιρο και μαζικό εμβολιασμό του πληθυσμού.
* Επίταξη ιδιωτικών μονάδων Υγείας χωρίς αποζημίωση και ένταξή τους στο κρατικό σχέδιο για την αντιμετώπιση της επιδημίας,
* Δημιουργία Κέντρου Υγείας Σίνδου πλήρως στελεχωμένου και εξοπλισμένου, με δυνατότητα φροντίδας επειγόντων περιστατικών, 24ωρης λειτουργίας και βραχείας νοσηλείας
* Άμεσα μέτρα προστασίας στους χώρους δουλειάς. Στελέχωση όλων των αναγκαίων ελεγκτικών μηχανισμών για τον έλεγχο τήρησης των απαραίτητων μέτρων όπως την παρουσία γιατρών εργασίας, τη τήρηση αποστάσεων, τη χορήγηση μέσων ατομικής προστασίας, τη χορήγηση αδειών ειδικού σκοπού κλπ.
* Το κράτος να αναλάβει να διεξάγονται τακτικά τα απαραίτητα TEST και η αναγκαία ιχνηλάτηση κρουσμάτων. Όχι στην μετακύληση της ευθύνης στις λαϊκές οικογένειες. Drive through test στις ΒΙΠΕ μια φορά την εβδομάδα με ευθύνη του ΕΟΔΥ. Δειγματοληπτικά TEST κάθε εβδομάδα και μέσα στα χωριά γύρω από τις περιοχές των ΒΙΠΕ.

Καλούμε όλους τους εργαζόμενους που παίζουν καθημερινά τη ζωή τους κορώνα γράμματα στα εργοστάσια της περιοχής, όλους τους κατοίκους της Σίνδου, τον αγροτικό πληθυσμό και τους αυτοαπασχολούμενους της περιοχής μας να συμμετέχουν μαζικά στις πρωτοβουλίες και τις δράσεις που καλούν τα σωματεία και οι φορείς της περιοχής για να βάλουμε φρένο στα σχέδια που καταστρέφουν τις ζωές μας.

**Προχωράμε σε:**

* Παράσταση διαμαρτυρίας και κατάθεση των αιτημάτων μας στο Δημοτικό Συμβούλιο του δήμου Δέλτα. Απαιτούμε να οριστεί δια ζώσης η συνεδρίαση και να πάρει θέση για τα δίκαιο αίτημα της δημιουργίας Κέντρου Υγείας στη Σίνδο.
* Κινητοποίηση των φορέων την Τρίτη 27/4, στις 6μμ στην πλατεία Σίνδου ενάντια στη καύση υγειονομικών αποβλήτων στη περιοχή.
* Καλούμε σε μαζική συμμετοχή στις κινητοποιήσεις των εργατικών σωματείων για τον εορτασμό της Εργατικής Πρωτομαγιάς.
* Συμμετέχουμε στη συγκέντρωση όλων των φορέων της Δυτικής Θεσσαλονίκης στο Δημαρχείο Π. Μελά το Σάββατο 5 Ιούνη, στα πλαίσια της Παγκόσμιας Ημέρας Περιβάλλοντος ενάντια στα περιβαλλοντικά εγκλήματα που είναι σε εξέλιξη και όσα σχεδιάζονται στην περιοχή.

 Η Πρόεδρος Ο Γραμματέας

 

Τραγάκη Δήμητρα Λουκάς Ευάγγελος